መድረክ በኮንሶ ሕዝብ ላይ ለተፈጸመው ጥፋት ተጠያቂው ኢሕአዴግ ነው አለ
 የኢትዮጵያ ፌዴራላዊ ዴሞክራሲያዊ አንድነት መድረክ (መድረክ) በቅርቡ በኮንሶ ሕዝብ ላይ ለተወሰደው ኢ-ሰብዓዊ ጥፋት ኢሕአዴግ ሙሉ ኃላፊነቱን እንዲወስድ ጠየቀ፡፡መድረክ መስከረም 19 ቀን 2009 ዓ.ም. ባወጣው መግለጫ፣ ኢሕአዴግ ያለምንም ቅድመ ሁኔታ ሕዝቡን መልሶ እንዲያቋቁምና ለሟች ቤተሰቦች፣ ቤትና ንብረት ለወደመባቸው ዜጎች ካሳ እንዲከፍል ጥያቄ አቅርቧል፡፡መድረክ የሰበሰበውን መረጃ ጠቅሶ እንደገለጸው፣ በኮንሶ ወረዳ ከአምስት ሺሕ በላይ በባህላዊ የቤት አሠራር ቅርፅ የተሠሩና ሌሎችም ቤቶች ተቃጥለዋል፡፡ ከ100 በላይ ሰዎች ሕይወት አልፏል፡፡ ከ200 ሺሕ በላይ የኮንሶ ሕዝብ ለስደት ተዳርጓል፡፡ የነዋሪዎች ቤት ተበርብሮ ንብረት ተዘርፏል፡፡ ከሦስት መቶ በላይ ዜጎች ለእስራት ተዳርገዋል፡፡ ወላጆቻቸው የተገደሉባቸውና የተሰደዱባቸው ሕፃናት ሜዳ ላይ ወድቀዋል ብሏል መድረክ፡፡‹‹ጉዳት እያደረሰ በሚገኘው ሠራዊት በርካታ ዜጎች ታፍሰው ተወስደው አርባ ምንጭ ፖሊስ ጣቢያ ታጉረዋል፡፡ ሌሎችም ዜጎች በማንም ሰብዓዊ ፍጡር ላይ ሊፈጸሙ የማይገባቸው ዕርምጃዎች በኮንሶ ሕዝብ ላይ እየተወሰደ ይገኛል፤›› በማለት መድረክ በመግለጫው አስታውቋል፡፡የኮንሶ ሕዝብ በሕገ መንግሥት ላይ ተመርኩዞ ያቀረበውን ተደጋጋሚ ጥያቄ በአግባቡ ከማስተናገድ ይልቅ፣ ኢሕአዴግ የኃይል ዕርምጃ ተጠቅሞ የሕዝብን ጥያቄ ለመደፍጠጥ እየሞከረ ነው የሚለው የመድረክ መግለጫ፣ በከፍተኛ ደረጃ የታጠቀ ሠራዊት በማሰማራት በዩኔስኮ በተመዘገበ ቅርስ ላይ ጉዳት እያደረሰ ይገኛል ብሏል፡፡‹‹ኢሕአዴግ በማናለብኝነት በኮንሶ ሕዝብ ላይ እየፈጸመ ያለው ኢ-ሰብዓዊና ዘግናኝ ተግባር በዓለም ኅብረተሰብ ፊት የአገዛዙን አምባገነናዊነት በሚገባ ያጋለጠ እኩይ ተግባር ነው፤›› ሲል መድረክ ገልጿል፡፡መድረክ ከዚህ በተጨማሪም፣ ይህ ጅምላ ጭፍጨፋ ከዘር ማጥፋት ዕርምጃ በፍጹም ተለይቶ ስለማይታይ የደረሰው ጉዳት በገለልተኛ አካል ተጣርቶ ውጤቱ ለመላው የኢትዮጵያ ሕዝብና ለዓለም ማኅበረሰብ ይፋ እንዲደረግ ጥያቄ አቅርቧል፡፡